b'\n_START_ARTICLE_\nJoan Mas Martorell\n_START_SECTION_\nBiografia\n_START_PARAGRAPH_\nAls 14 anys comen\xc3\xa7\xc3\xa0 a fer feina de pag\xc3\xa8s amb els seus pares. Es va casar amb na Joana Tugores i varen tenir dos fills, en Joan i en Josep.  En Joan i la seva companya feren molta de feina, amb en Toni \xe2\x80\x9cPerdut\xe2\x80\x9d de Campos, en Pep Estelrich "Turricano" de Sant Joan, en Pere Miralles \xe2\x80\x9cMalherba\xe2\x80\x9d de Montu\xc3\xafri, en Jaume Estrany de Mancor, en Lloren\xc3\xa7 Rigo d\xe2\x80\x99Inca i altres pagesos mallorquins per posar en marxa un sindicalisme unitari, independent i democr\xc3\xa0tic. Aviat va n\xc3\xa9ixer la Uni\xc3\xb3 de Pagesos de Mallorca, l\xe2\x80\x99abril de 1977, i en va ser el primer coordinador. Particip\xc3\xa0 activament en les grans mobilitzacions pageses de finals dels setanta i primers vuitanta, amb m\xc3\xa9s de 3.000 tractors a la carretera, pel preu del gasoli, pel preu de la llet o per les cambres agr\xc3\xa0ries. L\'any 1979 impuls\xc3\xa0 la creaci\xc3\xb3 de la revista "Mallorca Pagesa"._NEWLINE_Va ser regidor independent en llista del PSM-Entesa Nacionalista a l\xe2\x80\x99Ajuntament de Montu\xc3\xafri. A l\xe2\x80\x99ombra de la Uni\xc3\xb3 de Pagesos i d\xe2\x80\x99en Joan Mas varen n\xc3\xa9ixer iniciatives com l\xe2\x80\x99agricultura ecol\xc3\xb2gica, l\xe2\x80\x99impuls a les races i varietats aut\xc3\xb2ctones i es va refor\xc3\xa7ar el cooperativisme. Va ser un dels impulsors del situat de productors de Mercapalma on era un dels pagesos m\xc3\xa9s acreditats i reconeguts.'